
ANNIE CLAYDON

Beskyttet hjerte

Oversatt av Lena M. Bakke


Ettersom hun ble født med dårlig retningssans og var glad i å lese, tilbrakte Annie Claydon mye av barndommen fortapt i bøker. En universitetsutdannelse i engelsk litteratur etterfulgt av en karriere i dataprogrammering var en omvei til den perfekte jobben hennes, som er å skrive kjærlighetsromaner for Mills & Boon, men hun angrer ikke på veien som førte henne dit. Hun bor i London, en by hvor det kan være morsomt å gå seg bort.


Til Maggie,

med takk for teen og inspirasjonen!


1

Det var en helt vanlig kveld på legevakten. Hektisk, innimellom frustrerende, innimellom hjerteskjærende. Tårer, fyll og smerte. Men doktor Joel Mason tvilte ikke på at det var akkurat her han ville være. Han håpet at en engel skulle ankomme når som helst.

Nordre Londons Nattevakter var en lokal veldedighetsorganisasjon, og noe av det første han hørte om da han begynte å jobbe her for seks uker siden. Hvis du begynte å gå tom for noe, fant de det for deg og leverte det. De jobbet om natten, når de vanlige forsyningslinjene ikke var åpne, og et akuttilfelle ellers kunne medføre hektiske telefonsamtaler for å finne det du trengte og få det tilsendt med drosje. Mange av budene deres var helsearbeidere, så de kunne sjekke varen og få den trygt og raskt til rett sted.

Han hadde sett noen av budene allerede. To av dem hadde han kun lagt merke til på grunn av Nattevakt-logoen på bæreveskene deres, men den tredje snudde han seg etter. En blond kvinne i motorsykkelklær. Hun var overjordisk og strålende. Smilet hennes var nesten overveldende, som en krigerengel.

Mobilen summet i lommen hans. Hvilket bud som kom, betød egentlig ingenting, så lenge de var her. Nattevaktene hadde funnet blodet han trengte, og det var nærmest et mirakel ettersom pasienten hans hadde så sjelden blodtype.

«Det er her.» Han snudde seg mot sykepleieren som holdt øye med den unge kvinnen han behandlet. «Jeg går og henter det.»

Han åpnet døren fra behandlingsrommet akkurat tidsnok til å se henne. Takksigelsen han hadde på tungen, forsvant da esken ble stukket i hendene hans, og budet tok av seg hjelmen slik at de blonde krøllene falt rundt ansiktet. Nå så han at hun hadde safirblå øyne.

«Ikke bare stå der.» Stemmen hennes var melodisk og litt munter. «Sjekk og signer.» Hun trakk ned jakkeglidelåsen og fant frem et fraktskjema.

Joel sjekket at mengden og blodtypen var korrekt. Deretter grep han dokumentet, skumleste det og skrev navnet sitt nederst.

«Takk. Du er en livredder.»

«Det er liksom planen.» Hun smilte svakt før hun snudde seg og gikk.

Joel kjempet mot trangen til å løpe etter og be om navnet hennes. Men så snudde han seg og tok den livreddende forsendelsen med seg tilbake til undersøkelsesrommet.

*

Robbie Hall gikk ut av legevakten igjen og vinket farvel til resepsjonisten. Deretter tok hun frem mobilen fra jakkelommen.

«Hallo, Nattevaktene, hva kan vi hjelpe deg med?»

«Du kan si at jeg ikke har flere oppdrag i natt, Glen.»

Glens latter lød i øret hennes. «Vi er ferdige. Har du ikke sett på klokken?»

Trafikken hadde gått fra ingen til litt på vei hit, og solen hadde vært oppe en stund.

«Omtrent sju?», gjettet Robbie.

«Nærmere åtte. Og du er ferdig for natten. Vi har ingen flere oppdrag.»

«Flott. Jeg stikker innom kafeen for litt frokost.»

«Traff du den nye legen?»

Det var ingen tvil om hvem Glen mente med det spørsmålet. I tillegg til å jobbe som barnefysioterapeut på dagtid og Nattevakt på nettene, var Glen også en giftekniv. I det siste virket det som han så Robbie som sin største utfordring.

«To hoder. Ånde som kunne få en drage til å besvime, og jeg tror jeg så en hale under den hvite frakken …» Robbie ba taust om unnskyldning for den ufortjente svertingen av doktor Masons omdømme.

«Du er altfor kravstor, Rob. Frokost for to får deg til å se noen i et helt annet lys …»

Frokost for to sto ikke på Robbies plan. Ikke denne morgenen eller noen annen. Hun hadde sett doktor Joel Mason på avstand da han fikk omvisningen på barneakutten. Et par sykepleiere som var heldige nok til å bli presentert for ham, hadde fortalt henne navnet hans og at han var den nye legen på legevakten. De hadde bekreftet at han var like kjekk på nært hold som på avstand. Robbie kunne nå bekrefte vurderingen deres, men noe mer ble det ikke.

«Jeg tenker ikke på å få meg ligg nå. Jeg er altfor sulten. Skal jeg ta med et egg- og baconsmørbrød til deg?»

«Nei takk. Carla laget matpakke med suppe og bakervarer til meg.»

«Stopp. Nå.» Glens kone var en fremragende kokk, og Robbies mage begynte å rumle av misunnelse.

«De er ganske gode. Enda bedre når jeg varmer dem i mikroovnen …»

«Jeg legger på, Glen. Faktisk skal jeg aldri snakke med deg igjen, så ha et fint liv.» Robbie hørte Glens latter da hun la på.

Kafébetjeningen gjorde seg klar for morgenrushet når nattskiftet gikk av vakt. De hadde nyristet brød, og da Pete så motorsykkelhjelmen og klærne, ga han henne ekstra bacon og godt stekte egg, slik hun likte.

«Hatt en fin natt, doktor Hall?»

«Du har akkurat gjort den fremragende, takk, Pete. En stor kaffe ville være den perfekte avslutningen.»

Det var et bord ledig i et hjørne, og hun satte seg og tok av seg de tynne vottene hun brukte under motorsykkelhanskene. Det lille eksemet på håndbaken hadde bleknet og klødde ikke lenger. Og et egg- og baconsmørbrød smakte himmelsk nå.

Da hun kom så langt som til kaffen, begynte Robbie å slappe av. Hun skulle dra hjem og sove og deretter la lørdagen utfolde seg. Kanskje ville hun faktisk lage mat heller enn bare å finne noe i fryseren. Matlaging var den nye og avslappende hobbyen hennes, selv om resultatet ikke alltid ble like bra. Det virket ganske perfekt da en skygge over bordet fikk henne til å se opp.

Han var virkelig kjekk. Men ved nærmere ettersyn ikke perfekt kjekk, for da ville smilet hans ha vært symmetrisk. Det skjeve smilet Joel Mason ga henne nå, var mye mer tiltrekkende enn perfekte ansiktstrekk ville ha vært.

«Hei. Får jeg slå meg ned?»

Hun var nesten ferdig med frokosten så det ville bare bli noen minutter.

«Ja visst. Hvordan går det med pasienten?»

«Mye bedre nå. Hun hadde et stort blodtap. Nå kan vi ta sjansen på å operere det brukne beinet hennes.»

Det var som det mørke blikket trakk henne inn til et varmt sted. Robbie kjempet for å unnslippe, men lyktes ikke helt. Det krevde skremmende mye tankekraft og ga henne lyst til å hive seg opp og gå heller enn bare å se ham sette seg og plassere brettet sitt på bordet.

«Flott. Vi er her for å hjelpe.» Robbie fiklet med den siste brødskorpen sin, for å fokusere på noe annet.

«Jeg er ny her. Joel Mason.» Han strakte hånden over bordet, men Robbie grep kaffen sin og nikket som hilsen heller enn å gripe den utstrakte hånden. Ikke berør det du ikke kan få.

«Jeg vet. Robbie Hall. Jeg jobber på barneakutten.»

«Her? Beklager, du må være en av de millioner mennesker jeg ble presentert for.» Han ristet på hodet, som om han lurte på hvordan han kunne glemme det.

«Vi ble ikke presentert. Jeg så deg fra andre siden av rommet.»

Nå hørtes det ut som hun hadde stirret på ham fra avstand. At det trakk lett i Joels munnviker, gjorde ikke Robbie mindre urolig. «Jeg behandlet en fire år gammel gutt som hadde svelget en tjue-pence-mynt.»

«Gikk det bra?»

«Ja, vi tok røntgen, og den lå i magen hans. Da han kom tilbake noen dager senere, for ny røntgen, var den borte.» Robbie tok en slurk av kaffen, og Joel smilte.

«Du ser sikkert slikt oftere på barneavdelingen enn vi gjør på legevakten.» Han grep kniv og gaffel og begynte å spise eggene sine. «Jeg er interessert i Nattevaktene …»

Det var godt å høre. Da fikk hun noe annet å tenke på enn Joels firskårne kjeve og brede skuldre, det tykke og mørke kortklipte håret, og de milde, fascinerende øynene. Og det var alltid hyggelig når noen viste interesse for Nattevaktene, for Robbie hadde investert mye i oppstarten av det, og hadde dekket mye av kostnadene med arven sin. Det var hennes skaperverk, men hun ville ikke ha noe av æren og foretrakk å holde seg i bakgrunnen og fortsette med det hun virkelig ønsket å gjøre. Bortsett fra Glen visste ikke en gang de frivillige at Robbie hadde betalt mesteparten.

«Vurderer du å hjelpe oss?» Hun kunne like gjerne gi ham en utfordring.

Joels gaffel stoppet halvveis til munnen hans. «Kanskje. Hva trenger dere?»

Godt spørsmål, som Nattevaktene alltid stilte. «Masse. Folk med medisinsk kunnskap som finner frem i systemet og skaffer det som trengs. Sjåfører som kan sjekke det de frakter og sørge for at det er rett. Det er også bra hvis du er kjent i London, vi har vanligvis ikke tid til å gå oss vill.»

«Og det er det dere gjør? En som meg ringer dere og ber om noe, og dere oppsporer det og leverer det?»

«Det er litt annerledes med blod, det er bestemte kanaler vi bruker. Om natten kan vi ofte frakte det som trengs raskere og mer pålitelig, slik at en hasteforespørsel som din ikke er avhengig av drosje. Vi holder til i nærområdet og betjener sykehusene her.»

«Hva er arbeidstiden deres?»

«Vi har åpent fra åtte om kvelden til åtte om morgenen, men alle gir den tiden de kan. Jeg jobber vanligvis hele natten eller fra midnatt til åtte, siden jeg jobber kvelden på sykehuset. Folk som jobber på dagtid, foretrekker gjerne åtte om kvelden til midnatt.»»

«Hvor mange kvelder i uken?»

«Jeg jobber én, kanskje to ganger. Men Glen, koordinatoren vår, sørger for at ingen påtar seg mer enn de kan klare. Alle har sine forpliktelser, og mange bidrar bare med en natt annenhver uke eller en gang i måneden.» Når hun sa det slik, hørtes det ut som hun ikke hadde noe liv utenfor sykehuset på ukedagene og Nattevaktene i helgene. Det var stort sett sant.

Hvis Joel tenkte det, sa han det ikke. Hvis han virkelig ville hjelpe, hadde de alltid bruk for flere frivillige. Robbie måtte bare tilgi ham det pene utseendet og sensualiteten som fikk magen til å kile.

«Og … dere bruker motorsykler?»

«Bare jeg faktisk. Organisasjonen eier et par biler som kan brukes, men mange foretrekker å bruke sin egen og skrive reiseregning. Mange av budene våre jobber i par.»

Han smilte. «Men ikke du.»

«Jeg foretrekker å jobbe alene.» Og motorsykkelen var en god unnskyldning for det.

Han nikket, skar en bit av det ristede brødet og dyppet den i eggeplommen. Robbe ventet mens han tygget ettertenksomt, men måtte gi etter for sin egen utålmodighet og stille spørsmålet som betød mer for henne enn det burde.

«Så, er du interessert?»

«Jeg vil definitivt vite mer.»

Godt svar. Det var vanligvis de som ville vite mer før de forpliktet seg til noe, som virkelig var interessert i hjelpe. Mange mennesker lovet mye, basert på en fem minutters samtale, men deretter så du dem aldri igjen.

«Da bør du snakke med Glen. Han er sjefen.» Det var sant for den daglige driften. Glen hadde kjent Robbies far i årevis og jobbet med ham på en rekke veldedighetsprosjekter, og han visste hvor rik Robbies familie var. Da Robbie først begynte å planlegge Nattevakten, hadde faren hennes presenterte henne for Glen, og de var et godt team. Han hadde takket ja til Robbies tilbud om å drifte Nordre Londons Nattevakter og gitt henne mulighet til å skape sitt eget trygge sted der, hvor hun ble verdsatt for det hun kunne bidra med rent praktisk, heller enn hvor mye penger hun donerte.

«Og hvordan kontakter jeg ham?»

«Jeg kan be ham ringe deg. Eller du kan stikke innom kontoret og se selv hva vi gjør.»

«Jeg har fri i kveld. Etter åtte.»

Joel kastet ikke bort tiden. Og lørdag kveld var et godt tidspunkt, for Nattevaktene hadde det alltid travelt, og han fikk se noen av utfordringene deres. Og Robbie planla å være på kontoret også.

«Det går greit i kveld. Glen jobber fra ni, så det er det beste tidspunktet. Jeg er også der og kan vise deg rundt.» Hun fant frem notatblokken fra jakkelommen og skrev adressen og hvordan han kunne finne kontoret. Det var vanligvis det andre hinderet. Hvis Joel klarte å finne kontoret, da mente han alvor.

«Flott, takk. Vi sees i kveld.» Han stakk lappen i lommen.

Robbe tømte kaffekoppen og grep jakken og hjelmen for å gå. «Jepp. Sees senere.»

*

Det var den merkeligste adressen Joel hadde sett. Han hadde dratt hjem og sovet i åtte timer, deretter funnet frem lappen Robbie hadde gitt ham. Han funderte over den en liten stund før han avgjorde at han bare ville finne frem ved å dra dit.

Orton Road var enkelt. Ti minutters spasertur fra T-baneholdeplassen som var før sykehusets. Joel gikk til enden av veien slik instruksen lød, og tok deretter til venstre nedover en gangvei mellom en høy mur og veggen til det siste huset i gaten. Deretter til høyre over en gangbro og over en smal elv, en av bielvene til Thames.

Trappen på andre siden av broen gikk ned til en bred gangvei langs elven, godt opplyst og fortsatt travel, med en rekke kanalbåter fortøyd på ene siden. Joel kikket på instruksjonene igjen.

Fortsett nedover til du kommer til et bygg dekket av bølgeblikkplater, turkismalt.

Nå som han faktisk var her, virket ikke et turkismalt bygg dekket av bølgeblikk like usannsynlig. Han hadde kjørt over bilbroen litt lenger ned mange ganger, og hadde en anelse om at det lå båter her. Men dette så ut som et helt samfunn, midt i hjertet av London, men allikevel skjult. Joel fortsatte å gå og så et glimt av farge foran seg, litt unna gangveien.

Det enetasjes bygget med skråtak og overbygd inngangsdør var malt med en spesielt sterk turkisfarge. Da han kom nærmere, så det også ut som det var bygd av bølgeblikk, men det hadde en tredør, og vinduene langs sidene hadde trerammer og vinduslemmer. Joel hadde aldri sett noe lignende, det fremsto både merkelig og fortryllende.

Ved siden av døren var det et skilt med navnet på veldedighetsorganisasjonen så han visste at han var på rett sted da han banket på. Han hørte lyder innenfra og lurte på om han skulle vente eller bare gå inn da døren brått gikk opp. Robbie var ikledd jeans og en posete strikkegenser. Håret krøllet seg rundt ansiktet, og hun hadde en penn bak øret. Det virket fortryllende og overhodet ikke merkelig.

«Hei. Du trenger ikke å banke på, ingen gjør det. Så du fant frem?» Hun gikk til side og slapp ham inn i det store, åpne lokalet. Det hang lamper fra trebjelkene, og veggene var dekket med hvitmalt tømmerpanel. Hun var alene, men alle sitteplassene og de to L-formede skrivebordene tilsa at kontoret var ment for mer enn én person.

«Jeg sa jo det. Hva er dette stedet?»

Robbie smilte og lukket døren bak ham. «Det er et tinntabernakel. Har du sett et før?»

«Nei. Finnes det mer enn ett av disse?»

Hun lo. Det var som latteren lyste opp det godt opplyste rommet rundt henne.

«De ble bygd rundt midten og slutten av attenhundretallet og skulle fungere som billige kirker og forsamlingssteder som kunne tas ned og settes opp igjen for å følge reisende samfunn, slik som anleggsarbeidere på jernbanen og kanalarbeidere.»

«Derav tredørene og vinduene.» Joel snudde seg for å studere døren. Det var en solid eikedør, og hullene og ripene hadde tydeligvis oppstått over mange år.

«Ja, alle har slike kvalitetsdører. Hvis de blir godt ivaretatt, i det minste. Dette ble brukt som et forsamlingslokale, og det står på murstein og er derfor ganske godt bevart. Vi var heldige som fikk tak i det. De er ganske ettertraktet som arkitektoniske kuriositeter, men eierne satte som vilkår for salget at det måtte brukes til noe samfunnsnyttig.»

«Og de lot deg male det turkis?» Det var en flott farge som passet bygget, men Joel lurte på hva historikerne måtte mene om det.

«Alle har slik fargerik maling. Gult, himmelblått, forskjellige turkistoner, det er en del av sjarmen …» Telefonen ringte, og Robbie hev seg rundt. «Vent litt. Slå deg ned.»

Hun skyndte seg til en av pultene og besvarte telefonen. Joel satte seg i en av de behagelige sofaene og kikket opp da to menn kom inn.

«Hei. Er du Robbies lege?» En av dem kom mot ham med utstrakt hånd, og Joel reiste seg for å håndhilse.

Det ville vært hyggelig å være Robbies et eller annet, men lege fikk klare seg inntil videre. Joel la lokk på den tanken, for det å høre sammen med en annen, hadde aldri vært målet hans. En stor og variert gruppe med venner, kollegaer og bekjente var bra. Vennskapssex skjedde av og til, men et ekte forhold krevde den slags tillit han ikke hadde.

«Jeg er Joel Mason. Jeg jobber på legevakten på London Fitzrovia sykehus, og jeg møtte Robbie i dag tidlig, da hun kom med blodforsyninger som vi trengte.»

«Glen Taverner, jeg er barnefysioterapeut på St Stephen’s sykehus. Og dette er Dan Wright, han jobber også på St Stephen’s.» Glen gestikulerte mot den andre mannen, som nikket til Joel.

Glen var stor og bredskuldret, av den typen som så ut til å kunne løfte en middels stor person. Men han hadde den milde fremtoningen og smilet som barn flest reagerte godt på.

«Dere har en fin operasjon her. Og dere reddet meg i dag morges.»

Glen lo. «Det er liksom planen. Vurderer du å slutte deg til oss?»

Joel rakk ikke å svare. Robbie avsluttet telefonsamtalen og ropte til dem.

«Folkens, beklager, jeg vet dere akkurat kom, men noen på St Stephen’s trenger melk til et prematurt barn.»

«Jeg drar», svarte Glen før han så på Joel. «Beklager, men Dan har akkurat gjort tre leveranser uten pause, så jeg bør ta denne. Hvis du legger igjen kontaktinformasjonen din, kontakter jeg deg i løpet av uken.»

«Kanskje vi kan snakkes senere. Jeg hadde håpet å se litt hva som foregår her, hvis det er greit?» spurte Joel.

«Du kan bli så lenge du vil.» Glen snudde seg smilende mot Robbie. «Robbie kan fortelle deg alt du vil vite.»

Glen gikk bort til pulten og satte fra seg den store matboksen han bar på, før han tok imot skjemaet Robbie akkurat hadde fylt ut.

«Takk, Glen.» Robbie dunket på boksen med fingeren. «Carla har vel ikke sendt med deg kaffe og valnøttkake, vel?»

«Jepp. Og hvis den er borte før jeg kommer tilbake, vet jeg hvem som har skylden.»

«Da får du skynde deg.» Robbie lo og så på Joel. «Glens kone, Carla, er en fantastisk kokk. Jeg elsker kaffen og valnøttkaken hennes.»

«Det er bananbrød der også …» Glen var nesten allerede ved døren. «Ikke påstå at jeg aldri gjør noe for deg.»

«Si til Carla at hvis hun går lei av deg, gifter jeg meg med henne», ropte Dan etter ham, og de hørte Glens latter da han lukket døren bak seg.

«Greit», sa Robbie til Joel. «Kaffe og valnøttkake eller bananbrød.»

«Bananbrød.» Han tok på lommene sine. «Er det en kasse for betaling?»

«Nei, du kan spare pengene til januar. Vi har en innsamling til Carlas bursdag, og jeg godtar kun sedler.» Hun smilte. «Styret sørger for at Glen og Carla ikke taper på all bakingen hun gjør for oss.»

«Greit. Så organisasjonen har et styre?»

«Alle veldedighetsorganisasjoner må ha et styre. Men det er Glen som faktisk styrer her. Mens vi venter på at han skal komme tilbake, kan jeg vise deg rundt, og så kan du snakke med ham om du vil bli med oss eller ikke.»

Det var egentlig ikke noe spørsmål. Joel hadde allerede sett forskjellen som Nattevaktene utgjorde, og den humørfylte tonen her gjorde at han følte seg hjemme. Og Robbies smil var en ekstra bonus.

Han var allerede solgt. Han ville delta i dette.

*

Det ble en travel natt. De tre kvinnene og fem mennene som var bud, hadde knapt tid til å presentere seg for Joel og finne seg en kaffekopp før de dro ut igjen. Robbie trodde bare han skulle sitte og se på mens han ventet på Glen, men i stedet satte han seg ved den andre pulten og tilbød seg å besvare telefoner mens hun lette etter noe utstyr som et av sykehusene i området trengte.

Han var fortsatt der ved midnatt, da presset brått avtok litt, og telefonen sluttet å ringe. Joel sto opp og strakte seg, og Robbie forsøkte å ikke se på ham. Hun trodde hun hadde lyktes greit med å late som hun ikke merket noe da fingrene hans hadde strøket mot hennes da han ga henne informasjon fra telefonsamtalene som hun skulle videreformidle til budene. Men ettersom han hadde rykket hånden til seg, trodde hun han hadde merket det og ville holde avstand.

Alle hadde sine egne grunner til å jobbe om natten, men kanskje Joel hadde de samme som henne. Det ble ikke altfor mye tid til å treffe folk, og hvis du gjorde det, var de uvanlige arbeidstidene nok til å holde ting ukomplisert. Det virket som Joel var like lite villig som henne til å vedkjenne øyeblikkene da to skrivebord ikke var barriere nok til å forhindre at Robbie falt inn i det varme blikket hans.

«Skal jeg lage kaffe?» Han smilte til henne.

«Du er …» En knupp? Et tårn av styrke? Bevisene tilsa at han var begge deler, og at han sannsynligvis også var en fantastisk elsker. «Godt planlagt. Jeg kunne drepe for kaffe nå.»

Joel så seg rundt og ga de fire sjåførene som satt der, det samme tilbudet. Glen ruslet mot henne og satte seg på andre siden av pulten.

«Er dette muligheten for en ny frivillig? Eller et stevnemøte?»

Han var så lavmælt at Robbie knapt hørte ham. Joel var på andre siden av kontoret og snakket med Rosie, som viste ham hvordan cappuccinomaskinen fungerte, og kunne umulig høre samtalen.

«Jeg har kjent ham i ti minutter. Det er snakk om en ny frivillig.»

Glen gliste. «Da jeg traff Carla, visste jeg det etter nitti sekunder.»

«Du og Carla ble skapt for hverandre. Fantes det noensinne en drømmeprins for meg, må han ha glemt glasskoen min på toget hjem.»

«Hittegods er en mulighet.» Robbie veivet avvisende med hendene, og han lot temaet ligge. «Greit. Så skal du spørre Joel om han vil jobbe med oss?»

«Det er opp til deg. Du er koordinatoren for nordre London.» Robbie presset leppene sammen. Hun ville ikke spørre om Joel ble værende, for hun begjærte ham for mye.

«Du er grunnleggeren, Rob. Og den som bidrar mest økonomisk …» Glen mimet nærmest ordene for at ingen av de andre skulle høre.

«Og du har ledelsen, Glen.»

Robbie sa det hele tiden, men Glen insisterte stadig på at hun i det minste burde ta noe av æren. Men han visste at Robbie trivdes bedre slik det var nå, og gikk med på det.

«Hvis det er så viktig for deg at jeg er sjef, må jeg få minne om at jeg kan delegere, Rob.»

Robbie smilte. «Men du er så mye bedre til dette enn meg, Glen.»

Glen var tydelig ikke overbevist. Han brummet noe om unnskyldninger da han reiste seg. Han gikk for å snakke med Joel, mens Rosie bar kaffen til gruppen som satt i hvileområdet. Joel og Glen utvekslet et håndtrykk før Joel kom tilbake til pulten ved siden av Robbie.

«Ser ut som jeg er med på teamet.» Smilet viste hvor fornøyd han var.

«Så bra. Når begynner du?»

«Jeg må skaffe Glen en kopi av førerkortet mitt og noen andre dokumenter først, men han sier det passer bra neste helg.»

Glen kom bort til dem. «Jeg vil at du tar deg av Joel, Robbie», sa han. «Vis ham hvordan alt fungerer. Du er jo her neste helg.»

Glen ga seg ikke … Men Robbie hadde sagt at han var sjefen og kunne ikke legge ned veto nå.

«Neste lørdag, da?»

Både Joel og Glen nikket, og plutselig virket det som en evighet til neste lørdag. Robbie minte seg selv på at det å telle dagene til hun så Joel igjen, ikke sto på agendaen hennes.

Telefonen ringte, og hun tok etter den. Men Joel grep den før henne og smilte herlig da han svarte. «Hallo, Nattevaktene. Hva kan vi hjelpe deg med?»

